tartuNLP/wikipedia-smugri-20251201 huggingface dataset:
Hopeahuotrakala

Hopeahuotrakala ("Lepidopus caudatus") on huotrakaloihin kuuluva kalalaji. Lajia tavataan kaikista lauhkeista ja lämpimistä valtameristä.
Koko ja ulkonäkö.
Hopeahuotrakala kasvaa useimmiten 67–117 cm pitkäksi, ja voi suurimmillaan saavuttaa 205–210 cm:n pituuden. Naaraat ovat koiraita kookkaampia. Ruumiinrakenteeltaan laji on hyvin pitkänomainen, solakka ja litteähkö. Ruumis suippenee pyrstöä kohden. Kalan kuono on pitkä ja suuressa suussa on kookkaita hampaita. Hopeahuotrakalan selkäevä on hyvin pitkä ja pyrstöevä on pienehkö ja haarautunut. Väriltään laji on kauttaaltaan hopeanharmaa ja evät ovat tummat.
Levinneisyys ja elintavat.
Hopeahuotrakalaa tavattaan Islannista Senegaliin ja Namibian, Välimerestä ja Etelä-Afrikan läheisyydestä. Indopasifisella merialueella lajia tavataan Australian ja Uuden-Seelannin läheisyydestä, mutta kyseessä saattaa olla toinen laji. Kala elää parvina lähellä hiekka- tai mutapohjaa 100–600 metrin syvyydessä. Parvissa voi olla jopa yli 10 000 yksilöä. Öisin se siirtyy ravinnon perässä lähemmäs pintaa. Hopeahuotrakala syö kaloja, äyriäisiä ja pieniä kalmareita. Välimerellä kalan lisääntymiskausi on huhtikuulta lokakuulle.
Hopeahuotrakala on kaupallisesti merkittävä ruokakala ja sitä kalastetaan niin Itä-Atlantilla kuin Uuden-Seelannin aluevesilläkin. Kalastus tapahtuu troolilla tai pitkälläsiimalla.
Times of Malta

Times of Malta on englanninkielinen päivittäin ilmestyvä sanomalehti Maltalla. Times of Malta on vanhin Maltalla yhä päivittäin ilmestyvä sanomalehti. Sen perustivat vuonna 1935 lordi ja lady Strickland, sekä lordi Stricklandin tytär Mabel Strickland. Lehti on levikiltään maan suurin sanomalehti. Times of Maltan omistaa Allied Newspapers Limited -yhtiö, jonka puolestaan omistaa säätiö Strickland Foundation. Säätiö on voittoa tavoittelematon järjestö, jonka Mabel Strickland perusti vuonna 1979.
Times of Malta on ilmainen ja sillä on ollut verkkouutispalvelu vuodesta 2016.
Alavuden Peli-Veikot (naisten jääkiekko)

Alavuden Peli-Veikot (APV), on alavutelaisen samannimisen urheiluseuran naisten jääkiekkojoukkue, jonka edustusjoukkue pelaa Mestiksessä.
Historia.
Alavuden Peli-Veikkojen naisten jääkiekkotoiminta alkoi vuonna 90-luvulla ringetten muodossa. Muutaman kauden jälkeen ringette vaihtui jääkiekoksi ja ensimmäiset tytöille suunnatut harjoitukset aloitettiin vuonna 1994. Naisten edustusjoukkue osallistui tuollon alueellisia sarjoja. 2000-luvulla joukkue siirtyi valtakunnallisiin sarjoihin ja osallistui II-divisioonaan. Joukkue nousi kaudeksi 2001–2002 I-divisiionaan, jossa se pelasi kauteen 2008–2009. APV yritti karsia kahteen kertaan SM-sarjaan kausina 2007–2008 ja 2008–2009, joista jälkimmäisenä kertana joukkue onnistui nousemaan korkeimmalle sarjatasolle. APV pelasi kauden 2009–2010 SM-sarjaa ja sijottui viimeiseksi, pudoten sarjasta karsintalohkon kautta. Saman vuoden syksyllä Kuortaneelle perustettiin naisjääkiekko joukkue Team Oriflame Kuortane, jonka muodostumisen takia APV luopui naisjoukkueen ylläpitämisestä.
APV osallistui valtakunnallisiin sarjoihin uudella joukkueella kaudella 2016–2017 pelaten Mestiksessä. APV putosi kaudeksi 2017–2018 Suomi-sarjaan, mutta nousi seuraavaksi kaudeksi takaisin Mestikseen ja kaudeksi 2019–2020 Naisten Liigaan. APV putosi takaisin Mestikseen yhden kauden jälkeen, mutta karsi itsensä takaisin Naisten Liigaan kaudeksi 2021–2022. APV putosi takaisin Mestikseen yhden kauden jälkeen. Joukkueella on ollut tavoitteena päästä takaisin korkeimmalle sarjatasolle Auroraliigaan useampana kautena ilman tulosta.
The Malta Independent

The Malta Independent on maltalainen englanninkielinen päivittäin ilmestyvä sanomalehti. Lehti on perustettu vuonna 1992 ja se on julkaissut uutisia myös verkkoon vuodesta 2014. The Malta Independent on poliittisesti sitoutumaton. Sanomalehti on ilmainen ja sen levikki kattaa koko Maltan saarivaltion.
Fred Again

Frederick John Philip Gibson (s. 19. heinäkuuta 1993 Lontoo, Englanti) tunnetaan taiteilijanimellä Fred Again (tyyliteltynä Fred again..) on englantilainen laulaja, lauluntekijä, tuottaja ja DJ. Hän on tehnyt musiikkia muun muassa Eminemille, BTS:lle ja Ed Sheeranille. Hän voitti vuonna 2024 parhaan tanssikappale/dance-kappaleen Grammy-palkinnon singlellään "Rumble". Hänet palkittiin vuoden tuottajana Brit Awardseissa vuonna 2020. 
Tyyli.
Gibsonin tyyliin kuuluu olennaisesti erilaisten arkielämän äänien, kuten ystävien kanssa käytyjen keskustelujen, samplaus. Hänen tunnettu kappale "Marea (We've Lost Dancing)" syntyi DJ-tuottajan The Blessed Madonnan kanssa käydystä keskustelusta liittyen koronaviruksen vaikutuksiin yökerhoihin. Hän kertoo tuottavansa musiikkia mielummin puhelimella, rautatieasemalla tai istumassa Lontoon South Bankissa, kuin studiossa.
Nuoruus.
Gibson syntyi vuonna 1993 Balhamissa, Etelä-Lontoossa. Hän opiskeli Marlborough Collegessa Wiltshiressä. Gibson alkoi soittaa pianoa 8-vuotiaana. Teini-ikäisenä hän alkoi tuottamaan hiphopia ja dubstepiä läppärillään. 
Hän on asianajaja Charles Gibsonin KC ja Mary Ann Francesin toinen lapsi. Hänen äitinsä on Sir John Morganin KCMG vanhin tytär.
Hänen isänsä on Huntingdonshiren maalaisaateliston jälkeläinen, ja Gibsonin äidin sukuun kuuluu muun muassa Dundonaldin sekä Wemyssin ja Marchin Jaarleja.
Ura.
Gibsonin ollessa 16-vuotias, hänet löysi muusikko Brian Eno. 
Gibson julkaisi Enon kanssa albumin "Secret Life" vuonna 2023.
Fred Again on esiintynyt vuonna 2022 ja 2024 Flow Festivaleilla Suomessa.
Kukkulatiti

Kukkulatiti ("Plecturocebus oenanthe") on harvinainen apinalaji, joka elää Perussa. Kansainvälinen luonnonsuojeluliitto IUCN on luokitellut lajin äärimmäisen uhanalaiseksi.
Kukkulatitit painavat noin kilon ja ovat 30–40 cm pitkiä, naaraat vähän pienempiä kuin koiraat. Niiden pyöreämuotoinen ulkonäkö johtuu paksusta turkista. Ne käyttävät pitkää häntäänsä tasapainoiluun oksilla. Lajista on eri värisiä kantoja: levinneisyysalueen pohjoisosassa asuvilla yksilöillä on yleensä ruskea vartalo ja valkoinen naamio, kun taas etelässä asuvilla yksilöillä on useammin oranssista tummanruskeaan vaihteleva vartalo ilman naamiota.
Tämän lajin suurimmat uhat ovat elinympäristöjen menetys ja pirstaloituminen sekä metsästyspaine. Alueella on siirrytty viimeisten 30 vuoden aikana omavaraisviljelystä kaupalliseen maatalouteen ja sinne on muuttanut paljon ihmisiä. Sinne on myös vedetty hyvälaatuinen valtatie.
Julius Heikkilä

Julius Heikkilä (12. lokakuuta 1939 Helsinki – 5. helmikuuta 2019 Helsinki) oli suomalainen muusikko ja musiikkikriitikko, joka teki "Helsingin Sanomiin" arvosteluja ja artikkeleita jazzista ja muusta rytmimusiikista läpi 1970-luvun.
Heikkilä opiskeli Sibelius-Akatemiassa oboensoittoa, mutta soitti iltaisin saksofonia ravintolayhtyeissä ja Kaj Backlundin big bandissä. 1960-luvun lopulta alkaen hän soitti saksofonia Dannyn, Kirkan, Kisun ja Lea Lavenin yhtyeissä sekä Hullujussissa ja vieraili joskus oboistina kevyen musiikin levytyksissä. Vuonna 1969 hän oli mukana perustamassa Popmuusikot ry:tä.
1970-luvun taitteessa "Helsingin Sanomien" kulttuuritoimitus alkoi hyväksyä myös populaarimusiikkia sivuilleen, ja toimituspäällikkö Marja Niiniluoto otti Heikkilän yhdeksi toimituksen avustajaksi, erityisesti jazz- ja rock-konserttien arvostelijaksi. Lehden musiikkijournalismia tutkinut Mikko Mattlar kuvaa Heikkilää eri musiikkityylien väliseksi sovittelijaksi, vaikka tämä väittelikin usein taidemusiikkikriitikko Seppo Heikinheimon kanssa.
Julius Heikkilä lopetti "Helsingin Sanomien" avustamisen vuonna 1981 ja keskittyi soittamiseen ja soitonopettajan työhön. Hän toimi Suomen Saksofoniseurassa ja huolsi puhallinsoittimia Pieni pillipaja -nimellä tunnetussa soitinkorjaamossaan.
Heikkilä kuoli 79-vuotiaana helmikuussa 2019.
EHC Arosa

EHC Arosa on sveitsiläinen jääkiekkoseura, Arosan kaupungista Sveitsistä. Seura on perustettu vuonna 1924 ja tällä hetkellä se pelaa Sveitsin toiseksi korkeimmalla sarjatasolla Swiss Leaguessa. 
Joukkue kaudella 2025–2026.
Valmennus &amp; Joukkueenjohto.
"Lähde: EliteProspects"
Karby

Karby on taajama Vallentunan kunnassa Tukholman läänissä Uplannin historiallisessa maakunnassa Ruotsissa. Taajamassa oli 802 asukasta vuoden 2023 lopussa.
Lindholmen

Lindholmen on taajama Vallentunan kunnassa Tukholman läänissä Uplannin historiallisessa maakunnassa Ruotsissa. Taajamassa oli 1 264 asukasta vuoden 2023 lopussa.
Kårsta

Kårsta on taajama Vallentunan kunnassa Tukholman läänissä Uplannin historiallisessa maakunnassa Ruotsissa. Taajamassa oli 630 asukasta vuoden 2023 lopussa.
Johannesudd

Johannesudd on taajama Vallentunan kunnassa Tukholman läänissä Uplannin historiallisessa maakunnassa Ruotsissa. Taajamassa oli 374 asukasta vuoden 2023 lopussa.
Väinölän koulu

Väinölän koulu on Porin Väinölässä sijaitseva noin 270 oppilaan alakoulu. Se aloitti toimintansa vuonna 1959. Väinölän koulun oppilaat tulevat Väinölän lisäksi Koivistonluodon, Kartanon ja Harmaalinnan alueilta.
Koulurakennus.
Koulun alueella on kaksi rakennusta. Luokat 1−2 opiskelevat pienemmässä rakennuksessa, ja luokat 3−6 opiskelevat suuremmassa rakennuksessa eli pääkoulussa.
Brottby

Brottby on taajama Vallentunan kunnassa Tukholman läänissä Uplannin historiallisessa maakunnassa Ruotsissa. Taajamassa oli 213 asukasta vuoden 2023 lopussa.
Ekskogen

Ekskogen on taajama Vallentunan kunnassa Tukholman läänissä Uplannin historiallisessa maakunnassa Ruotsissa Taajamassa oli 278 asukasta vuoden 2023 lopussa.
Ekskogen, Älgeby och Långsjötorp

Ekskogen, Älgeby och Långsjötorp on taajama Vallentunan kunnassa Tukholman läänissä Uplannin historiallisessa maakunnassa Ruotsissa Taajamassa oli 400 asukasta vuoden 2023 lopussa.
Luxemburger Wort

Luxemburger Wort on luxemburgilainen katolinen sanomalehti. Se on perustettu vuonna 1848.
Lëtzebuerger Journal

Lëtzebuerger Journal on luxemburgilainen vuonna 1948 perustettu liberaali sanomalehti. Se on vuodesta 2021 ilmestynyt vain verkkoversiona.
Silta ei minnekään

Silta ei minnekään (tai silta ei mihinkään) on silta, jonka toinen tai molemmat päät ovat rikki, keskeneräiset tai eivät ole yhteydessä mihinkään tiehen. 
Metaforinen käyttö.
Siltarumpupolitiikka.
Poliittiset vastustajat saattavat käyttää termiä "silta ei mihinkään" kuvaamaan siltaa (tai ehdotettua siltaa), joka palvelee harvaan asuttuja alueita korkein kustannuksin. Se esitetään esimerkkinä siltarumpupolitiikasta. 
Vuonna 2005 Alaskalle annettiin yli 200 miljoonaa dollaria sillan rakentamiseksi saarelle, jolla asui ainoastaan 50 ihmistä. Sitä kutsuttiin "sillaksi ei minnekään". Vuosikymmen myöhemmin suunnitelmasta luovuttiin.
Helsingin Sanomat piti esimerkkinä siltarumpupolitiikasta Raippaluodon siltaa: liikenneministeri Ole Norrback päätti rakennuttaa omaan vaalipiiriinsä yli kilometrin kalliin sillan pieneen Raippaluodon saareen, vaikka lossi olisi ollut paljon halvempi (1997).
Kallis ja melko turha hanke.
Laajemmin ottaen "silta ei minnekään" voi viitata mihin tahansa toimintaan, jota pidetään sekä turhana että kalliina.
Esimerkiksi WSJ arveli Nokia Asha -puhelinten olevan "silta ei minnekään".
Cheyenne Brando

Terita Cheyenne Brando (1970 Tahiti – 16. huhtikuuta 1995 Punaauia) oli ranskanpolynesialainen malli.
Brandon vanhemmat olivat Marlon Brando ja Tarita Teriipaia. Hänen velipuolensa Christian Brando ampui hänen rakastajansa Dag Drolletin kuoliaaksi riidan yhteydessä Los Angelesissa 16. toukokuuta 1990. Cheyenne Brando oli tapahtuneen aikaan raskaana. Hän tiettävästi käytti hallusinogeenejä raskautensa aikanakin. Hänellä esiintyi pitkäaikaista itsetuhoista käytöstä ja entistä enemmän omituista käyttäytymistä Dag Drolletin kuoleman jälkeen. Cheyenne Brando viettikin paljon aikaa sairaaloissa. Hänellä todettiin skitsofrenia. Ennen Dag Drolletin kuolemaa Brando oli ollut hänen kanssaan asumuserossa, mutta molemmat olivat lentäneet Los Angelesiin huhti-toukokuun vaihteessa 1990 ja asettuneet Marlon Brandon taloon, jossa kuolettava ampuminen tapahtui. Cheyenne Brando oli saanut psykologista neuvontaa myös Kaliforniassa ampumistapauksen aikoihin.
Kuukausi ampumisen jälkeen Cheyenne Brando palasi Tahitille. Syyttäjien mukaan hän yritti vältellä todistamista tapauksessa. Brando synnytti Drolletille lapsen miehen jo kuoltua ja joutui siitä päivien kuluessa psykiatriseen hoitoon. Syyttäjät yrittivät kuukausien ajan saada Brandon todistajaksi Yhdysvaltoihin. Tänä aikana Brando otti yliannostuksen ja päätyi koomaan, josta palautui, mutta yritti hirttäytyä. 22. joulukuuta 1990 tuomari julisti Brandon mielenterveyden tilasta johtuen kyvyttömäksi todistamaan. Oikeustapauksessa tehtiin sopimus syyttäjän kanssa, ja Brandon velipuoli tunnusti tapon. Tammikuussa 1991 Cheyenne Brando lensi Pariisiin hoitoon, mutta kuusi kuukautta myöhemmin hän katosi häntä hoitaneelta klinikalta. Marraskuussa 1991 Brando jäljitti isänsä Orleansin ulkopuolella sijainneeseen kiinteistöön. Ranskan poliisi löysi ja pidätti Brandon, koska häntä epäiltiin osallisuudesta Drolletin kuolemaan. Brandoa pidettiin sairaalassa Ranskassa, kunnes hänet lennätettiin sotilaslentokoneella Tahitille, jossa syytteistä kuitenkin luovuttiin.
Brando hirttäytyi kotonaan Tahitilla ainakin kahden epäonnistuneen itsemurhayrityksen jälkeen.
Le Quotidien

Le Quotidien on luxemburgilainen vuonna 2001 perustettu keskustavasemmistolainen sanomalehti. Se on maansa luetuin ranskankielinen sanomalehti ja ilmestyy päivittäin.
Le Jeudi

Le Jeudi (ransk. 'torstai') oli luxemburgilainen vuosina 1997–2019 ilmestynyt keskustavasemmistolainen viikkolehti.
Bánh tét

Bánh tét on vietnamilainen riisikakku. Sitä syödään erityisesti uutenavuotena. Ne valmistetaan keittämällä ja banaaninlehteen käärittynä. Täytteenä on yleisimmin mungopapuja, sianlihaa tai banaania.
Bánh xèo

Bánh xèo on vietnamilainen riisijauhosta valmistettu pannukakku, joka syödään täytettynä esimerkiksi vihanneksilla tai lihalla ja kastikkeella.
Boza

Boza on turkkilaisperäinen ohrasta, vehnästä tai muusta viljasta käyttämällä valmistettu kikherneillä, kanelilla ja sokerilla maustettu lievästi alkoholipitoinen juoma. Sitä juodaan Turkin lisäksi muun muassa Kazakstanissa, Pohjois-Makedoniassa, Bulgariassa ja Romaniassa erityisesti talvisin.
Hyperpop

Hyperpop on musiikkityyli, joka on alalaji popmusiikille, EDM:lle ja elektroniselle musiikille. Hyperpopille ominaisia piirteitä ovat mm. nopea tempo, leikillisyys, liioittelu, erottuva bassolinja, toistuvat melodiset osuudet sekä mielikuvitukselliset ääniefektit. Tyylilajin suunnannäyttäjäksi on usein mainittu yhdysvaltalaisduo 100 gecs, sekä yhdeksi tärkeimmäksi pioneeriksi skotlantilainen tuottaja, DJ ja musiikintekijä SOPHIE. Myös saksalainen popartisti Kim Petras hyödyntää usein musiikissaan hyperpopin piirteitä. Uusin hyperpopin supertähti on Charli XCX albumillaan brat.
Hyperpopin juuret ovat 2000-luvulla ja internet-kulttuurissa.Sen on sanottu olevan ensimmäinen musiikkityyli, joka on muotoutunut tiiviissä vuorovaikutuksessa internet-kulttuurin ja sosiaalisen median kanssa. Suuri osa tyylilajin kehittäjistä on ollut transtaustaisia artisteja, jotka ovat musiikillaan, tyylillään ja lavapersoonillaan haastaneet normeja, etenkin sukupuolibinääriä. 
Hyperpop-ilmiö ulottuu myös artistien visuaaliseen estetiikkaan. Tyylissä yhdistyvät 2000-luvun nostalgisointi, absurdius, dramaattisuus, seksikkyys ja futurismi.
Historia.
Hyperpopin alkuperä on kiistelty. Jotkut mainitsevat Beach Boysin albumin Pet Sounds esimerkkinä varhaisimmista hyperpop-albumeista, toiset taas viittaavat 2000-luvun puolivälin suosittuihin artisteihin kuten Grimes ja Kesha. Myös Soundcloudin 2010-luvun "beat scene"-yhteisö mainitaan usein tyylilajin kehittäjänä.
Vuonna 2019 hyperpoppia alkoivat kehittää artistit 100 gecs, Sophie, A.G. Cook sekä kokeellista dubsteppiä tehneet Rustie ja Hudson Mohawke. Hyperpop tuli valtavirralle tutuksi Spotifyn kuraattori Lizzy Szabon tekemästä Hyperpop-soittolistasta, jonne hän oli koonnut sekä tunnettuja että tuntemattomampia artisteja. Hyperpop-termin keksi Szabon kollega Glenn McDonald kuvaillessaan 100 gecs:n musiikkia.
Hyperpopin yhteiskunnallinen merkitys.
Hyperpopin on sanottu olevan demokraattinen ja helposti saavutettavissa oleva musiikkityyli, sillä kuka tahansa voi luoda hyperpoppia Audacityn tai GarageBandin tyylisillä sovelluksilla. 
Olennainen osa musiikkityyliä on tuoda esiin internet-sukupolven ja marginalisoitujen ihmisryhmien, kuten queer-yhteisön ääntä. Hyperpopin voidaan katsoa olevan taiteellinen tapa kommentoida mm. kapitalismia, uusliberalismia sekä aikuiseksi kasvamista sosiaalisen median aikakaudella, venyttää rajoja sekä haastaa totuttuja normeja.
Wasa Dogs

Wasa Dogs on vuonna 2010 perustettu vaasalainen amerikkalaisen jalkapallon korkeakoulujoukkue. Joukkueen pelaajat koostuvat Vaasan korkeakoulujen opiskelijoista.
Historia.
Wasa Dogs perustettiin vuonna 2010 Vaasan yliopiston korkeakoulujoukkueeksi osana University Indoor Football Leaguen ensimmäistä laajennusta. Tarkoituksena oli koota joukkue pelkistä yliopiston opiskelijoista ja kannustaa muita korkeakouluja perustamaan omat joukkeet. Dogseista kuitenkin tuli kaikkien korkeakoulujen joukkue, sillä muilla korkeakouluilla ei ollut tarpeeksi pelaajia tai valmentajia joukkueiden perustamiseen. Vuonna 2010 Dogseilla ei ollut omia varusteita, vaan he harjoittelivat Vaasa Vikingsien varusteilla. Joukkue sai varusteita UIFL:n hajottua ja seuran liityttyä SAJL:n alle, joka tuki varusteiden hankinnassa. Dogsit pelasivat ensimmäiset ottelunsa vuonna 2011. Ensimmäisessä virallisessa ottelussa Dogseille tuli vastaan Jyväskylä Renegades, joka kärsi ensimmäisen tappionsa, kun Dogsit voittivat ottelun 32–8. Dogs hävisi tuona keväänä neljä ottelua.
Kaudella 2020 korkeakoulusarja asetettiin tauolle koronapandemian takia. Dogsit olivat voittaneet kummatkin ottelunsa tuona kautena. Dogs oli hävinnyt kauden 2019 viimeisen pelinsä. Korkeakoulusarja palasi kaudeksi 2022, jolloin Dogs jatkoi voittoputkeaan ja voitti mestaruuden häviämättä yhtään ottelua. Dogsit toistivat saavutuksen kausina 2023, 2024 ja 2025 voittaen neljä mestaruutta putkeen ilman tappiota.
Kotikenttä.
Dogs pelaa kotiottelunsa sään salliessa Kaarlen Kentällä. Koska korkeakoulusarja pelataan opiskeluvuoden aikana, tämä ei ole usein mahdollista. Tällöin Dogsit pelaavat Vaasan Hietalahden kuplahallilla.
Wormsin tuomiokirkko

Wormsin tuomiokirkko eli Pyhän Pietarin tuomiokirkko on romaanista tyyliä edustava roomalaiskatolinen katedraali Saksan Wormsissa. Se tunnetaan myös nimellä Pyhän Pietarin katedraali. Katedraali on Speyerin ja Mainzin katedraalien ohella yksi Reinin alueen hienoimmista romaanisista kirkoista. Alkuperäinen rakennus vihittiin käyttöön vuonna 1018, ja sitä täydennettiin ja muutettiin 1200-luvulla. Lisäyksiä tehtiin myös 1200- ja 1300-luvuilla. Katedraalin kryptassa on Pyhän saksalais-roomalaisen keisarikunnan saalilaisen suvun hallitsijoiden hautoja.
Kuiper Systems

Kuiper Systems on Amazon.comin omistama satelliittiyhteyksiä tarjoava yritys. Yrityksen satelliittikonstellaatioon viitataan nimellä Project Kuiper.
Historia.
Amazon kertoi aikomuksista aloittaa satelliittiverkon vuonna 2019. Amazonin Jeff Bezos on aiemmin rahoittanut Blue Originin kehitystyötä.
Yhtiö rekrytoi vuonna 2018 useita työntekijöitä, jotka Elon Musk irtisanoi SpaceX:stä.
Ensimmäiset 27 satelliittia laukaistiin kiertoradalle keväällä 2025. Laukaisussa käytettiin Atlas V -raketteja ja Centaur-ylävaihetta, jolla satelliitit päästettiin kolme kerrallaan korkeudelle. Yhtiön satelliitteja ei aiemmin ole nähty julkisuudessa vaikka kokoonpanotehtaasta on näytetty kuvia. Amazon aikoo laukaista 80 raketilla käyttämällä pääasiassa United Launch Alliancen raketteja. Aiemmin kerrottiin yhtiön aikovan käyttää myös Arianespacen ja Blue Originin raketteja.
Kuiperin ja SpaceX:n Starlinkin satelliitit käyttävät laseria satelliittien väliseen viestintään. Kuiper käyttää Ka-taajuusaluetta kun taas Starlink käyttää Ku-taajuusaluetta kuluttajille suunnattuihin yhteyksiin.
Ålandsberget

Ålandsberget on Siuntiossa Uudellamaalla sijaitseva kukkula, joka tunnetaan muinaishaudoistaan. Kukkula sijaitsee kunnan eteläosassa Itämeren rannalla. Ålandsberget on osa Kopparnäs-Störsvikin virkistys- ja luonnonsuojelualuetta.
Muinaishaudat.
Ålandsbergetin muinaishaudat sijaitsevat Kolaviken -lahden suulla kukkulan eteläosassa noin 10-15 metriä meren pinnan yläpuolella. Kukkulalla sijaitsee ainakin neljä hautaröykkiötä. Röykkiöt ovat sammalen peitossa ja niiden halkaisija on noin 4-5 metriä. Korkein röykkiöistä sijaitsee kukkulan selällä, kun taas matalin on noin viisi metriä alempana miltei kukkulan juurella. On mahdollista, että muinaishaudat ovat peräisin rautakaudelta, mutta sijaintinsa perusteella ne voidaan myös ajoittaa pronssikaudelle. Rautakauden alussa alueen rantaviiva oli noin 6,5 metriä ylempänä.
Korkean tarkkuuden ääni

Korkean tarkkuuden ääni tai Hi-Res Audio on määrittely äänitallennukselle, jonka laatu on korkeampi kuin tavallisesti käytetyn CD-levyn. Tämä tarkoittaa tiedostomuotoa, äänirajapintaa (I/O), dekoodausta, digitaalista signaalinkäsittelyä ja D/A-muunnosta (digitaalisesta analogiseen). Määrittely perustuu Japan Electronics and Information Technology Industries Associationin (JEITA) ilmoitukseen 26. maaliskuuta 2014. 
Suunnittelusta ja sertifioinnista vastaavat Sony, JAS (Japanese Audio Association) ja CEA (Consumer Electronics Association). Määrittelyn mukaan korkean tarkkuuden ääni tarkoittaa 24-bittistä (näyteleveys) ja 96 kHz taajuuden (näytetaajuus) ääntä.
Toisinaan korkeaksi tarkkuudeksi sanotaan CD-levyn tason ylittävää ääntä vähintään 24-bittisenä ja 48 kHz taajuudella. Vertailuksi tavallisella CD-levyllä on käytössä 16-bittinen ja 44,1 kHz taajuden ääninäytteistys.
Häviötön pakkaus on olennaista korkean tarkkuuden äänelle. Korkean tarkkuuden äänen tallentamiseen on olemassa useita eri tiedostomuotoja.
Jotkin tekniikat käyttävät häviöllistä pakkausta, jota ei voi sanota korkean tarkkuuden ääneksi tästä johtuvan laadun menettämisen vuoksi.
AS90

AS90 on itseliikkuva 155 millimetrin panssarihaupitsi. AS90:n käyttäjiin kuului Yhdistynyt kuningaskunta, joka lahjoitti AS90-haupitsit Ukrainalle.
Yhdistynyt kuningaskunta otti AS90:n käyttöön vuonna 1993, jolloin se korvasi M109- ja Abbot-haupitsit. AS90 oli käytössä Jugoslavian konfliktissa ja Irakin sodassa.
AS90 kehitettiin 1980-luvun lopulla ja se kykenee ampumaan useita eri tyyppisiä ammuksia. AS90 on yhteensopiva M982 Excaliburin kanssa. Kantama on noin 25 kilometriä.
Leevi Korkkula

Leevi Tapio Korkkula (18. kesäkuuta 1939 Säräisniemi – 13. huhtikuuta 2025 Helsinki) oli suomalainen valokuvaaja ja päätoimittaja. 
Korkkulan ura alkoi "Ajan Sävelestä". Pian hän pääsi "Ilta-Sanomiin" kesätoimittajaksi. Hän työskenteli sittemmin "Ilta-Sanomissa" kuvatoimittajana, toimitussihteerinä ja toimituspäällikkönä ja vuodesta 1984 alkaen Sanoma Osakeyhtiössä ”Sanomalehti opetuksessa” -toiminnassa sekä yhtiön tiedotuksessa esimiehenä. Eläkkeelle Korkkula jäi Sanoman henkilöstölehti "Hesan" päätoimittajan tehtävästä 2003. Hän oli myös "Reserviläinen"-lehden päätoimittaja.
Korkkula kirjoitti eläkevuosinaan kaksi näytelmää, "Suot siellä" (2006) ja "Hevosen etupuoli" (2011) ja aloitti omaelämäkerran "Vanginvartijan poika", mutta se jäi kesken.
Pekka Jalovaara

Pekka Kalevi Aleksanteri Jalovaara (s. 22. lokakuuta 1941 Sievi) on suomalainen lääkäri ja ortopedian ja traumatologian emeritusprofessori.
Jalovaaran vanhemmat olivat kauppias Petteri Jalovaara ja ompelija Suoma Pokela. Hän avioitui 1983 lääkäri Kirsti Jokilehdon kanssa. Jalovaara tuli ylioppilaksi Ylivieskan yhteiskoulusta 1961, valmistui Oulun yliopistosta lääketieteen lisensiaatiksi 1969 ja väitteli siellä lääketieteen ja kirurgian tohtoriksi 1978. Hän sai sieltä myös pätevyyden kirurgian erikoislääkäriksi 1974 ja ortopedian ja traumatologian erikoislääkäriksi 1981.
Jalovaara oli Oulun yliopistollisessa sairaalassa apulaislääkäri 1970–1973 ja erikoislääkäri 1977–1978 ja 1988–1991. Oulun yliopistossa hän oli apulaislääkäri anatomian laitoksella 1974–1976, apulaisopettaja 1979–1987 ja ortopedian ja traumatologian professori vuodesta 1991. Jalovaaralla on ollut myös kotimaisia ja kansainvälisiä asiantuntija- ja luottamustehtäviä. Hänen johtamansa luuimplanttia kehittänyt yritys BBS-Bioactive Bone Substitutes hakeutui konkurssiin talvella 2025.
Jalovaara

Jalovaara on suomalainen sukunimi, joka on muun muassa seuraavilla henkilöillä:
Benijoentiti

Benijoentiti ("Plecturocebus olallae") on harvinainen apinalaji, joka elää Boliviassa. Kansainvälinen luonnonsuojeluliitto IUCN on luokitellut lajin äärimmäisen uhanalaiseksi.
Benijoentiti painaa tyypillisesti noin kilon, naaraat ovat pienempiä kuin koiraat. Turkki on ruskeanharmaa. Karvan pituuden vaihtelut luovat sen naaman ympärille vaikutelman kypärästä, josta tupsupäiset korvat pistävät esille.
Benijoentiti esiintyy metsä-savanni-mosaiikissa Yacuma-joen galleria- ja jokivarsimetsissä. Se syö pääasiassa hedelmiä ja muita kasvin osia kuten lehtiä.
Tämä laji on Boliviassa kotoperäinen, ja sen levinneisyysalue on hyvin rajallinen (alle 400 km2, ja siitäkin käytettävissä oleva ja sopiva metsäympäristö saattaa olla alle puolet). Tämä alue sijaitsee Yacuma-joen varrella sijaitsevissa metsissä Benin departementin lounaisosassa. Epäillään, että sen esiintymisalue ja elinympäristön laatu heikkenevät edelleen nopeammin kuin historiallisesti on nähty, koska sen pienen levinneisyysalueen vieressä sijaitseva tie päällystetään. Alue on erittäin herkkä metsäkadon ja pirstoutumisen lisääntymiselle. Tämä johtuu pääasiassa karjalaidunten kulotuksen riistäytymisestä metsäpaloiksi. Tilannetta pahentavat entisestään Benin departementin maankäyttösuunnitelman viimeaikaiset muutokset, jotka avoimesti kannustavat ja helpottavat koneellista maataloutta alueella.
Kiinankallio-orava

Kiinankallio-orava (Sciurotamias davidianus) on laajalla alueella Kiinan keskiosia tavattava kallio-orava. Kansainvälinen luonnonsuojeluliitto eli IUCN on luokitellut sen elinvoimaiseksi lajiksi.
Taksonomia.
Kiinankallio-orava kuuluu kallio-oravien sukuun. Suku käsittää kaksi lajia, joista toinen on yunnaninkallio-orava. Kiinankallio-orava on joskus jaettu kolmeen alalajiin:
Koko ja ulkonäkö.
Naaraiden ruumiin pituus ilman häntää on 204 mm ja urosten 212,3 mm. Häntä on vastaavasti 142,9 mm ja 140,7 mm. Painoa on noin 250 g. Väritykseltään kiinankallio-orava on enimmäkseen oliivinharma ja hieman tummempi selkäpuoleltaan. Yunnaninkallio-oravaan verrattuna kiinankallio-orava on vaaleampi ja siltä puuttuu sivuilta kulkeva oranssi raita.
Levinneisyys ja elinympäristö.
Kiinankallio-orava on endeeminen laji kiinassa, jossa sitä tavataan laajalla alueella maan keskiosissa. Alalajia "S. d. davidianus" tavataan Sichuanissa, Gansussa, Ningxiassa, Shaanxissa, Shanxissa, Henanissa, Shandongissa, Hebeissä, Tianjinissa, Pekingissä ja Liaoningissa. Alalajia "S. d. consobrinus" esiintyy Luoteis-Gansussa, Länsi-Sichuanissa, Koillis-Yunnanissa ja Guizhoussa. Alalajia "S. d. saltitans" esiintyy Sichuanissa, Chongquingissa, Guizhoussa, Guangxissa, Hubeissa, Henanissa ja Anhuissa.
Lajia tavataan usein kivikkoisilla paikoilla.
Elintavat.
Kiinankallio-oravan ekologia ja populaatiobiologia tunnetaan melko huonosti. Se käyttää ravinnokseen erillaisia siemeniä ja pähkinöitä ja sen ravinnokseen käyttämiin lajeihin kuuluvat esimerkiksi "Prunus armeniaca", ja se tiedetään "Quercus liaotungensisin" ja "Juglans regian" siementen levittäjäksi. Orava kantaa siemeniä poskipusseissaan ja tekee niille pieniä ja suurempia varastoja. Laji ei talvihorrosta.
Lajilla on raportoitu esiintyvän kahta eri täilajia.
Uhat ja suojelu.
Kansainvälinen luonnonsuojeluliitto eli IUCN on luokitellut kiinankallio-oravan elinvoimaiseksi lajiksi. Lajilla ei uskota olevan suuria uhkia. Kiinassa sitä tavataan useilla eri suojelluilla alueilla.
Ice Cage Fighting

Ice Cage Fighting on suomalainen kamppailu-urheilutapahtuma. Tapahtuman lajivalikoimaan kuuluvat vapaaottelu, nyrkkeily, thainyrkkeily ja potkunyrkkeily. Ensimmäinen Ice Cage -tapahtuma järjestettiin joulukuussa 2023. Tapahtumaa järjestää Max Hynnisen Ice Cage Fighting Oy -niminen yritys. 
Ice Cagea on pidetty sosiaalisen median ohella syynä kamppailulajien ja vapaaottelun nosteelle 2020-luvun puolivälissä. Tapahtumaa on pidetty myös esimerkkinä amerikkalaistyylisestä vapaaottelutapahtumasta. Ice Cage 4 täytti 8 000 katsojaa vetävän Helsingin jäähallin. Neljännen Ice Cagen näkyvin ottelu oli sosiaalisen median vaikuttaja Joni Takalan sekä entisen rikollisen ja vapaaottelijan Mika Ilménin välinen kamppailu. Ice Cage 5:n pääottelu oli Theo Kolehmaisen ja entisen UFC-ottelija Makwan Amirkhanin kohtaaminen. 
Tapahtumat.
Ice Cage 1.
Ensimmäinen Ice Cage -tapahtuma järjestettiin 16. joulukuuta 2023 Keravalla Ahjo Training Centerissä. 
Ice Cage 2.
Ice Cage 2 järjestettiin 11. toukokuuta 2024 Tikkurilan Areenassa. Tapahtuma keräsi yhteensä 2 500 katsojaa, mikä oli enemmän kuin missään vastaavassa tapahtumassa kahdeksaan vuoteen.
Ice Cage 3.
Ice Cage 3 järjestettiin 28. joulukuuta 2024 Vantaan Energia -areenassa.
Ice Cage 4.
Ice Cage 4 järjestettiin 3. toukokuuta 2025 Helsingin jäähallissa. Tapahtuma keräsi yhteensä noin 8 000 katsojaa paikanpäälle.
Ice Cage 5.
Ice Cage 5 järjestettiin 6. syyskuuta 2025 Gatorade Centerissä. 
Ice Cage 6.
Ice Cage 6 järjestetään 26. joulukuuta 2025 Espoo Metro Areenalla. 
Talous.
Tapahtumaa järjestävä Ice Cage Fighting Oy perustettiin kesäkuussa 2024. Puolen vuoden ajalta yrityksen liikevaihto oli 215 000 euroa ja teki 48 000 euron tuloksen. Palkkoja ja palkkioita yritys maksoi tilikaudella 2024 noin 29 000 euroa.
Kritiikki.
Ice Cage on kerännyt kritiikkiä muun muassa siitä, että tapahtuma on antanut näkyvyyttä Joni Takalalle tämän aiempien naisvihamielisten kommenttiensa takia. Someilmiö-Takalan ympärille show’ta pyrittiin rakentamaan myös Turussa. Instagramissa Eva Wahlström kertoi, että Ice Cage tarjosi hänelle ottelua Takalaa vastaan, mutta hän kieltäytyi ottelusta. 
Suomen Vapaaotteluliiton puheenjohtaja Aleksi Kainulainen on kritisoinut Ice Cagea pitäen tapahtuman ympärillä vellovia keskusteluita haitallisena vapaaottelun maineelle. Kainulaisen mielestä kamppailutapahtumia pitäisi markkinoida somekohujen sijaan urheilullisesti tasokkailla otteluilla. Kainulainen on pitänyt tapahtuman viihteellisyyttä huolestuttavana kehityssuuntana. Samoin Suomen Muayithai-liiton puheenjohtaja on korostanut, että kamppailutapahtumissa katseiden tulisi olla urheilussa ja urheilijoissa. Muaythai-liitto ei ole kuitenkaan kokenut että thainyrkkeily kärsisi mainehaitasta tai että Ice Cagen kaltaiset tapahtumat olisivat haitallisia lajin maineelle.
Tapahtuma on kerännyt myös huomiota ottelijoiden pressitilaisuudessa käyttämän alatyylisen kielen vuoksi. Promoottori Max Hynnisen mukaan homofobiset kommentit eivät kuvasta Ice Cagen arvoja.
Thomas Paananen

Thomas Paananen (s. 21. syyskuuta 1980 Västerås, Ruotsi) on ruotsinsuomalainen jääkiekkovalmentaja ja pelaajauransa päättänyt jääkiekkoilija, joka valmentaa Ruotsin alle 18-vuotiaiden jääkiekkomaajoukkuetta ja joka pelasi pelaajaurallaan Ruotsin jääkiekkosarjan kolmanneksi korkeimmalla sarjasatolla HockeyEttanissa useissa eri joukkueissa ja lyhyen aikaa Norjan pääsarjatasolla. Ennen alle 18-vuotiaiden jääkiekkomaajoukkueen valmentamista hän valmensi HockeyAllsvenskanissa Västerås IK:n joukkuetta.
Plecturocebus vieirai

Plecturocebus vieirai on harvinainen titien alaheimoon (Callicebinae) kuuluva apinalaji, joka elää Brasilian pohjoisosassa. Kansainvälinen luonnonsuojeluliitto IUCN on luokitellut lajin äärimmäisen uhanalaiseksi.
"Plecturocebus vieirai" painaa noin kilon. Pään ja vartalon yhteispituus on 30–45 cm, ja häntä lisää apinan kokoon vielä 41–51 cm. Sen tanakka ruumis on peittynyt paksuun, harmaantuneeseen, enimmäkseen harmaaseen turkkiin, jonka karvoissa on hillittyjä ruosteenvärisiä pilkkuja. Tämä kuvio tunnetaan nimellä agouti. Rintakehällä, vatsassa sekä käsien ja jalkojen sisäpinnoilla turkki on peittyneet pörröistä, vaalean oranssia. Käsien, jalkojen ja hännänpään yläosa on karvainen. Apinan mustaa, karvatonta naamaa kasvoja ympäröi valkoinen karvareunus.
"Plecturocebus vieirai" on kotoperäinen Brasiliassa, Mato Grosson ja Parán osavaltioissa. Laji esiintyy Xingu-joen länsipuolella, Iriri-joen eteläpuolella, Iriri- ja Teles Pires -jokien itäpuolella, etelään Xingu- ja Teles Pires -jokien alkulähteille, aina Amazonin ja Cerradon biomien rajalle asti Pohjois-Mato Grosson osavaltiossa ja Etelä-Keski-Parán osavaltiossa.
Tämän lajin tärkeimmät tunnistetut uhat ovat maatalouden ja karjankasvatuksen laajeneminen, mikä johtaa ihmisasutuksen ja teiden rakentamisen lisääntymiseen, sekä ilmastonmuutos, jonka odotetaan aiheuttavan populaation vähenemistä jopa suojelualueilla. Myös vesivoimaloiden rakentamista pidetään uhkana.
Tonavanjokilohi

Tonavanjokilohi ("Hucho hucho") on suurikokoinen eurooppalainen lohikalalaji, joka elää Tonavassa ja eräissä sen sivujoissa sekä satunnaisesti järvissä. Laji vaatii puhtaan, hapekkaan veden ja on harvinaistunut huomattavasti, ja istutukset ovat vaikeita. Joidenkin tutkijoiden mielestä siperianjokilohi ("Hucho taimen") ja tonavanjokilohi ovat saman lajin alalajeja.
Tonavanjokilohi voi periaatteessa kasvaa jopa 150 senttimetrin mittaiseksi ja kertomusten mukaan yli 50 kilon painoiseksi. Se on ollut suosittu heittokalastuslaji.
Elintavat.
Lajin pääasiallisenä ravintona on nokkasärki, mutta se syö myös muita pikkukaloja ja sammakoita. Se ei kude meressä vaan tekee kudulle vain lyhyitä vaelluksia. Kutuaika on kevät. Kutukypsäksi laji tulee noin nelivuotiaana. Mätimunat ovat suuria, puolen sentin läpimittaisia, ja naaras laskee niitä pienen määrän, koosta riippuen noin kahdestatuhannesta kahteenkymmeneentuhanteen. Ne saavat sorapeitteen.
Muuta.
Laji on valittu vuoden kalaksi Itävallassa 2023.
Terrorismin torjunta

Terrorismin torjunta on toimintaa, joka pyrkii ennaltaehkäisemään terrorismia ja taistelemaan sitä vastaan. Terrorismia ja muuta väkivaltaista ekstremismiä vastaan toimii yleensä valtiot ja niiden viranomaiset, kuten poliisi, tiedustelupalvelut sekä asevoimat.
Terrorismin vastaiset operaatiot voidaan jakaa anti-terrorismiin ja vastaterrorismiin. "Anti-terrorismi" on terroritoiminnalle alttiiden kohteiden haavoittuvuuden vähentämistä lisäämällä niiden suojaa ja puolustuskykyä. "Vastaterrorismi" on suoria offensiiveja terroriorganisaatioita ja terroritoimintaa tukevia hallintoja vastaan.
Terrorismi on väkivaltaa, joka tappaa vuosittain tuhansia ihmisiä ja horjuttaa yhteiskuntia ympäri maailmaa. Siksi sen torjuminen on useille valtioille erittäin tärkeää.
Toiminta.
Terrorisminvastaiseen toimintaan kuuluu terrorismin ennaltaehkäiseminen, tiedon kerääminen uhista, valvonta, suunniteltujen iskujen estäminen ja jo käsillä oleviin iskuihin vastaaminen. Ennaltaehkäisykeinoihin lukeutuu radikalisoitumisen ehkäiseminen, terrorismin rahoituksen estäminen (esim. rahanpesun kitkeminen), vaarallisten aseiden ja aineiden saatavuuden rajoittaminen sekä rajatarkastukset, joilla pyritään pysäyttämään terroristisessa tarkoituksessa matkustavat henkilöt. 
Kansainvälisellä yhteistyöllä ja tiedonjakamisella terrorismin torjunta tehostuu. Esimerkiksi Yhdistyneillä kansakunnilla, Euroopan unionilla, Natolla ja Interpolilla on omat strategiansa terrorismin torjuntaan kansainvälisesti.
Terrorismin torjuntaa suorittavat valtiovallan eri viranomaiset, jotka vaihtelevat maittain. Näitä ovat poliisivoimat, santarmit, tiedustelupalvelut ja muut turvallisuuspalvelut. Terrorismia vastaan voi olla perustettu varta vasten omia yksiköitä. Useissa valtioissa viranomaisilla on erilaisia hyvin koulutettuja ja varustettuja erikoisjoukkoja, jotka kykenevät vastaamaan terrori-iskuihin. Ne ovat yleensä raskaasti aseistettuja, koska terroristeilla on vaarallisia aseita. Erikoisyksikkö voidaan lähettää esimerkiksi pysäyttämään meneillään oleva terrori-isku ja pidättämään epäiltyjä terroristeja.
Joskus terroristeja vastaan saatetaan käyttää sotilaallista voimaa eli asevoimia. Laajimmissa tapauksissa valtio saattaa käydä täyttä sotaa terroristeina pitämiänsä tahoja vastaan. Esimerkiksi Yhdysvaltoihin kohdistuneiden syyskuun 11. päivän iskujen vastaukseksi aloitetussa niin kutsutussa Terrorisminvastaisessa sodassa taisteltiin useissa maissa useita terroristijärjestöjä vastaan.
Suomessa.
Suomessa terrorismin torjunnassa päävastuu on poliisilla. Suojelupoliisi vastaa tiedustelusta ja terrorismin löytämisestä mahdollisimman varhain. Keskusrikospoliisi suorittaa terrorismirikoksia koskevat esitutkinnat. Tulli, Rajavartiolaitos ja Puolustusvoimat osallistuvat terrorismin torjuntaan omilla toimialoillaan ja tukevat poliisia. Muutkin viranomaiset osallistuvat omin vastuin terrorismin torjuntaan ja mahdollisten jälkiseurausten hallintaan.
Yksinimisyys

Yksinimisyys tarkoittaa sitä, että henkilöllä on vain yksi virallinen nimi.
Yksinimisyyteen perustuvat nimisysteemit ovat tyypillisiä pienille metsästys-, kalastus- ja keräilykulttuureille, mutta niitä esiintyy joskus suuremmissa maatalouskulttuureissakin. Joskus yksilönnimen eli päänimen lisäksi henkilöllä on lisänimi, joka voi viitata henkilön ulkonäköön, luonteeseen, ammattiin, syntyperään tai asuinpaikkaan. Lisänimiä ovat myös patronyymit ja matronyymit.
Eräitä virallisesti yksinimisiä nykyajan henkilöitä (suluissa nimi, jolla heidät tunnetaan paremmin):
Suomalaiselle yksinimisyys ei ole mahdollista, sillä Suomen etu- ja sukunimilaki määrää, että jokaisella suomalaisella tulee olla sekä etu- että sukunimi.
Theo Kolehmainen

Theo Kolehmainen (s. 19. huhtikuuta 2000) on suomalainen vapaaottelija. Hänen painoluokkansa on kevytsarja. Kolehmainen ottelee tällä hetkellä Ice Cage Fighting -organisaatiossa. 
Vapaaottelu-ura.
Siirryttyään nyrkkeilystä amatöörivapaaotteluun vuonna 2021, Kolehmainen otteli peräti 34 kertaa, joista voittoja tuli 25. Amatööriurallaan hän voitti Pohjoismaiden mestaruuden vuonna 2023 sekä Suomen mestaruuden vuonna 2024. 
Kolehmainen teki ammattilaisdebyyttinsä 3. toukokuuta 2025 Ice Cage 4 -tapahtumassa turkulaista Hama Daraa vastaan. Hän voitti ottelun kaikin tuomariäänin. 
Kolehmaisen toinen ammattilaisottelu oli UFC-veteraani Makwan Amirkhania vastaan. Ottelu käytiin Ice Cagen mestaruusvyöstä. Ottelu oli loppuunmyydyn tapahtuman pääottelu. Amirkhani voitti ottelun ensimmäisessä erässä anakondakuristuksella.
Kolehmaisen kolmas ammattilaisottelu oteltiin 8. marraskuuta 2025 Hamara Vol. 8 -tapahtumassa. Ottelu oli illan toinen pääottelu. Kolehmainen voitti italialaisen Simone Mannon ensimmäisen erän tyrmäyksellä.
Simferopolin taidemuseo

Simferopolin taidemuseo (, ) on vuonna 1937 perustettu Ukrainan Krimin autonomisen tasavallan Simferopolissa sijaitseva taidemuseo. Se on osa Taurian keskusmuseota, jonka johtajana toimii Andrei Malgin. 
Historia.
Itsenäinen museo perustettiin vuonna 1937. Sitä ennen rakennuksessa toimi vuodesta 1920 alkaen toisen museon kulttuurihistorian osasto. Toisen maailmansodan aikaan museon maalaukset lähetettiin turvaan 200 kilometrin päässä sijaitsevaan Kertšiin. Sittemmin saksalaiset ja puna-armeija alkoivat kuitenkin käydä taisteluita myös Kertšissä. Jossain vaiheessa vuosien 1941–1944 välillä siihen rakennukseen, jossa maalauksia säilytettiin, osui pommi. Kaikki teokset tuhoutuivat.
Sodan jälkeen museon kokoelmia täydennettiin Tretjakovin gallerian, Venäläisen taiteen museon ja Eremitaašin teoksilla. Joukossa oli myös puna-armeijan Aachenista vuonna 1945 viemiä maalauksia. Nuo maalaukset olivat alkujaan Suermondtin museon kokoelmissa.
Kokoelma.
Vuonna 1993 museossa oli yli 7000 taideteosta, joiden joukossa oli sekä ukrainalaista ja venäläistä vallankumousta edeltänyttä taidetta että 1900-luvun taidetta. 
Vuonna 2008 osa toisen maailmansodan aikaan Aachenista viedyistä teoksista laitettiin Simferopolin taidemuseossa esille. Samana vuonna saksalaiset ottivat yhteyttä museoon keskustellakseen teosten mahdollisesta palauttamisesta. Keskustelut päättyivät vuoden 2014 Krimin miehityksen vuoksi.
Vuosina 2022–2023 uutisoitiin, että venäläiset sotilaat olisivat tuoneet Simferopolin taidemuseoon teoksia H’ersonin taidemuseosta. Ei tiedetä, ovatko kaikki teokset yhä Simferopolin taidemuseossa. Tapauksen on katsottu olleen osa laajempaa ryöstelyä, jota miehitetyllä alueella tehtiin. Museon johdon mukaan lokakuun 2022 lopussa museolle tuli venäläisiä sotilaita, jotka veivät neljän päivän aikana tuhansia taide-esineitä kuorma-autolla pois. Syyskuussa 2024 museo ilmoitti, että taide-esineitä oli viety yli 10 000. Vietyjen esineiden joukossa on maalauksia, graafisia teoksia ja 12 veistosta. Venäläiset miehittäjät ovat nimittäneet tapausta evakuoinniksi. H’ersonin poliisi pitää teosten viemistä sotarikoksena.
SS City of New York

S/S City of New York oli Inman Linen omistama linjalaiva. Alus oli aikansa toiseksi suurin alus "SS Great Easterin" jälkeen. Aluksen koneistona toimi kaksi höyrykonetta jotka tuotti yhteensä 18 000 hevosvoiman tehon, antaen alukselle 18 solmun nopeuden. Alus oli jaettu viidellätoista poikittaisella veden pitävällä laipiolla, sekä yhdellä pituus suunnassa kulkevalla laipiolla jakaen aluksen 32 vesitiiviiseen osastoon. Southamptonissa vuonna 1912 "City of New York" lähestulkoon törmäsi juuri neitsytmatkalle lähtevään "RMS" "Titaniciin".
Olli Santalahti

Olli Santalahti (s. 18. maaliskuuta 1994) on suomalainen vapaaottelija. Hänen painoluokkansa on keskisarja (83,9 kg). Santalahti on otellut muun muassa suomalaisessa Ice Cage Fightingissa ja englantilaisessa Cage Warriorsissa.
Yleisurheilun GP-kisat 2025

Vuoden 2025 Yleisurheilun GP-kisat järjestettiin viidellä paikkakunnalla: Lahdessa 11. kesäkuuta, Kuortaneella 21. kesäkuuta, Joensuussa 12. heinäkuuta, Tampereella 23. heinäkuuta ja Oulussa 13. elokuuta.
Osakilpailut.
Lahti.
Lahden GP-kisat järjestettiin 11. kesäkuuta 2025 Lahden stadionilla.
Miehet
Naiset
Kuortane.
Kuortaneen GP-kisat järjestettiin 21. kesäkuuta 2025 Kuortaneen keskusurheilukentällä.
Miehet
Naiset
Joensuu.
Joensuun GP-kisat järjestettiin 12. heinäkuuta 2025 Joensuun keskuskentällä.
Miehet
Naiset
Tampere.
Tampereen GP-kisat järjestettiin 23. heinäkuuta 2025 Tampereen stadionilla.
Miehet
Naiset
Oulu.
Oulun GP-kisat järjestettiin 13. elokuuta 2025 Raatin stadionilla.
Miehet
Naiset
Ilia Topuria

Ilia Topuria (; s. 21 tammikuuta 1997) on georgialais-espanjalainen vapaaottelija, joka ottelee UFC:ssä. Topuria ottelee tällä hetkellä kevytsarjassa. Hän on hallitseva kevytsarjan mestari. Topuria on myös entinen höyhensarjan mestari. Hän oli UFC:n historian ensimmäinen georgialainen, joka voitti mestaruuden UFC:ssä. Topuria on UFC:n pound-for-pound -listalla sijalla 1.
Vapaaottelu-ura.
Topuria aloitti ammattilaisuransa vuonna 2015. Vuonna 2018 hän otteli suomalaista Mika Hämäläistä vastaan. Topuria voitti Hämäläisen ensimmäisen erän luovutuksella. 
Topuria debytoi UFC:ssä vuonna 2020. Hän voitti debyytissään Youssef Zalalin. 
Vuonna 2024 otteli Alexander Volkanovskia vastaan höyhensarjan titteliottelussa. Topuria voitti puolustavan mestarin toisen erän tyrmäyksellä ja täten hänestä tuli UFC:n historian ensimmäinen georgialainen mestari. Topuria puolusti mestaruusvyötä Max Hollowayta vastaan myöhemmin samana vuonna. Topuria tyrmäsi Hollowayn kolmannessa erässä. 
Vuonna 2025 Topuria luovutti mestaruusvyönsä, koska hän vaihtoi painoluokkaansa kevytsarjaan. Hänen ensimmäinen ottelunsa kevytsarjassa oli mestaruusottelu Charles Oliveiraa vastaan, jonka Topuria voitti ensimmäisen erän tyrmäyksellä. Topuria ja Oliveira ottelivat avoimesta kevytsarjan mestaruudesta, josta entinen mestari Islam Mahatšev luopui siirtyessään välisarjaan.
Nojapuut

Nojapuut on miesten telinevoimistelulaji, jossa voimistelija yhdistää telineellä heilautuksia ja voimaa vaativia staattisia asentoja. Voimistelija käyttää nojapuita niiden koko pituudelta ja suorittaa liikkeitä sekä aisojen yllä että alla. Volteista ja ja muista erityisen vaikeista liikkeistä saa lisäpisteitä. 
Nojapuissa suoritetut liikkeet yhdistävät heilumista, lentoliikkeitä, voimaa ja tasapainoa. Heilumisen ja volttien on oltava hallitsevia. Nojapuilla vaaditaan vähintään 11 eri liikettä, heilahdusten lisäksi käännöksiä, seisontoja ja nojia.
Nojapuut kuuluu telinevoimistelun pakollisiin lajeihin, jotka suoritetaan kansainvälisissä kisoissa vakiojärjestyksessä. Nojapuut ovat olleet osa olympialaisten voimisteluohjelmaa ensimmäisistä nykyaikaisista olympilaisista 1896 lähtien.
Laite.
Lajissa käytetään voimistelulaitteena nojapuita, jonka on kehittänyt saksalainen Friedrich Ludwig Jahn. Nojapuut ovat hyödyllinen laite ylävartalon voiman parantamisessa. Nojapuissa on kaksi yleensä puusta valmistettua, poikkileikkaukseltaan soikeaa tankoa, joiden paksuus on 5 cm, pituus 3,5 metriä ja korkeus 2 metriä. Tankojen korkeus ja leveys ovat yleensä säädettävissä.
Nojapuut voivat olla materiaaliltaan laminoitua puuta, muovia tai puun ja muovin sekoitusta. Niiden on oltava kosteutta imeviä, jotta ne eivät muutu liukkaiksi. Pylväät voivat olla mitä tahansa kestävää materiaalia, mutta yleensä ne ovat rautaa tai terästä.
Fall (Borknagarin albumi)

Fall on Borknagarin studioalbumi, joka julkaistiin 23. helmikuuta 2024 Century Media Recordsin kautta. Albumin on miksannut Jens Bogren.
Kokoonpano.
Yhtyeen kokoonpano:
Dricus du Plessis

Dricus du Plessis (s. 14 tammikuuta 1994) on eteläafrikkalainen vapaaottelija, joka ottelee UFC:ssä. Du Plessisin painoluokka on keskisarja ja hän on entinen keskisarjan mestari. Du Plessis on historian ainut eteläafrikkalainen ottelija, joka on voittanut mestaruuden UFC:ssä. 
Vapaaottelu-ura.
Du Plessis aloitti ammattilaisuransa vuonna 2013. 
UFC (2020–).
Du Plessis debytoi UFC:ssä vuonna 2020. Hän tyrmäsi ensimmäisessä erässä Markus Perezin. 
Vuonna 2024 hän otteli keskisarjan mestaruudesta hallitsevaa mestaria Sean Stricklandia vastaan. Du Plessis otti viidennen erän pistevoiton ja hänestä tuli UFC:n historian ensimmäinen etelä-afrikkalainen mestari. 
Myöhemmin samana vuonna hän puolusti ensimmäistä kertaa mestaruuttaan. Vastassa oli entinen keskisarjan mestari Israel Adesanya. Du Plessis voitti neljännen erän luovutuksella. 
Vuonna 2025 hän otteli uudestaan Sean Stricklandia vastaan, mutta tällä kertaa du Plessis oli hallitseva mestari ja Strickland puolestaan haastaja. Du Plessis voitti jälleen pisteillä viidennen erän jälkeen. 
Vuonna 2025 hän puolusti vyötäänsä Khamzat Chimanevia vastaan, ottelu kesti täydet 5x5 Khamzat Chimaev voitti mestaruus vyön Du Plesissiltä. 
Lähteet.
https://www.sherdog.com/fighter/Dricus-Du-Plessis-146193
https://www.tapology.com/fightcenter/fighters/51267-dricus-du-plessis-stilknocks
Hevonen (telinevoimistelu)

Hevonen on miesten telinevoimistelulaji, jossa voimistelija suorittaa laitteella pyörimis- ja heilautusliikkeitä ilman pysähdyksiä. Voimistelija saa kosketaa hevosta ja sen kaaria vain käsillään, joiden otettaa vaihdellaan jatkuvasti. Voimistelijan on käytettävä hyväkseen hevosen koko yläpuolta. Liikkeet saavat edetä joko myötäpäivään tai vastapäivään. Suosituimpia liikkeitä ovat myllyt eli 360 asteen käännökset ja heilausliikkeet, joissa jalat ovat hevosen kahta puolta. 
Hevosessa voimistelija tukee itseään käsillään pitämällä kiinni hevosen kahvoista ja suorittaa vartalollaan ja jaloillaan liikkeitä. Näitä yhdistetään käännöksiin ja käsien otteen vaihtamista hevosen etuosaan (kaulaan), keskelle (satulaan) ja takaosaan (takapuolelle).
Laji lisättiin mukaan antiikin olympialaisiin. Nykyaikaiset perusliikkeet kehitti 1800-luvun alussa saksalainen Friedrich Ludwig Jahn.
Laite.
Lajissa käytetään voimistelulaitteena hevosta, joka on päällystetty nahalla ja on mitoiltaan 1,6 metriä pitkä, 34–36 cm leveä ja noin 115 cm korkeudella lattiasta. Hevosen keskellä on tukijalka. Kaarevat puiset kädensijat eli kahvat ovat 12 cm korkeita ja sijoitettu 40-45 cm välein hevosen yläosaan.
Laite on peräisin roomalaisten käyttöön ottamasta puuhevosesta, jota käytettiin ratsatuksen opettamiseen.
Artifex

Artifex on Ancient Bardsin studioalbumi, joka julkaistiin 25. huhtikuuta 2025. Albumilta julkaistiin ennakkoon single "Unending".
Albumi jatkaa edellisen "Origine"-albumin tarinaa, joka sijoittuu "The Black Crystal Sword Saga" fantasiaan.